stanford-oval/wikipedia huggingface dataset:
רוח צה"ל

| --- | --- |

פתיחת פנקס "רוח צה"ל" המחולק לחיילי צה"ל
 מידע כללי
 מאת:  1994: אסא כשר, יורם יאיר   2000: אבי שגיא, דני סטטמן, אבשלום אדם, שאול סמילנסקי, נעם זהר, משה הלברטל
 סוגה:  קוד אתי
רוח צה"ל הוא הקוד האתי של צה"ל, המהווה בסיס ערכי רצוי לכל פעולות החיילים במסגרת צה"ל.
בראש הוועדה לניסוח הקוד בשנת 1994 עמד האלוף יורם יאיר שהיה באותו זמן מפקד אגף כוח האדם במטה הכללי וכן השתתף בה הפילוסוף אסא כשר, שמופקד על הקתדרה לאתיקה מקצועית באוניברסיטת תל אביב. בשנת 1994 עם קבלת הקוד שכתב כשר נקבע בפקודת יום כי כעבור 5 שנים תתכנס ועדה ותבחן את הקוד ואת מידת הטמעתו[דרוש מקור].
בשנת 2000 החליט קצין החינוך הראשי, תא"ל אלעזר שטרן, להכניס שינויים בקוד האתי של צה"ל, ומינה לשם כך ועדה בה היו חברים בין השאר הפרופסורים אבי שגיא, דני סטטמן, אבשלום אדם, שאול סמילנסקי נעם זהר ומשה הלברטל – כולם מומחים לאתיקה ולפילוסופיה של המוסר. לצדם חברו לוועדה קצינים, ביניהם האלוף ישי בר ואל"ם יעקב קסטל. המטה הכללי אישר את "רוח צה"ל" החדש. המסמך המופיע היום כרוח צה"ל אינו המסמך הראשוני שחיברו בזמנו האלוף יורם יאיר והפרופ' כשר.
דר' אבשלום אדם פיתח את תהליך ההטמעה על כל מרכיביו שאושר במטכ"ל, ויושם בזרוע היבשה של צה"ל ברוטינות שונות בפעילות. הפיילוט נעשה בחיל תותחנים וקצין תותחנים ראשי היה האחראי להעברת הלמידה לזרוע היבשה. ההטמעה שולבה ברוטינות השונות של החייל משלב הגיוס שלו ובכלל הפעילות של החייל בצבא עד לסיום שירותו. ולכן בעבר קיבל כל חייל שהתגייס עותק של רוח צה"ל בתוך פנקס החוגר. המנהג הופסק, אך לרוב פנקס "רוח צה"ל" מחולק לחיילים בעת הרצאה בנושא זה בזמן הטירונות שלהם.
בשנת 2022, במהלך כהונתו של הרמטכ"ל אביב כוכבי, נוסף ערך הממלכתיות.
מבנה המסמך

ארבעה חלקים למסמך "רוח צה"ל":
המבוא: מגדיר את הייעוד ואת המשימה של הצבא בתוך החברה הישראלית-דמוקרטית, את המחויבות הבסיסית של הצבא ושל חייליו למדינה, ואת המסגרת שבתוכה מתממשת מחויבות זו.
ההגדרה והמקורות: סעיף המסביר את אופי המסמך ומציג את מקורותיו. ההגדרה קובעת את מהות המסמך ואת תפקידו.
עֶרכי היסוד: אלה הם הערכים הבסיסיים בצה"ל, המשמשים מקור הצמיחה וההשראה ליתר הערכים במסמך. הם התשתית וגם המסגרת לרשימת הערכים ומוסיפים לכידות והגיון לרשימה זו.
רשימת הערכים: ברשימה זו ישנם עשרת הערכים הנגזרים מערכי היסוד ומאפיינים את ההתנהגות הרצויה בכל עת של כל חייל המשרת בצה"ל. חלק מהערכים, כמו חיי האדם או טוהר הנשק מבטאים אידיאלים מוסריים. אחרים, כגון מקצועיות או משמעת, קשורים באופיו של הארגון הצבאי, ונועדו לסייע לו לתפקד במיטבו כדי להשיג את מטרותיו.
מבנה המסמך > מקורות המסמך

על פי המסמך, "תעודת הזהות הערכית" של צה"ל נבנית מהמקורות הללו (סדר המקורות אינו מעיד בהכרח על דירוג חשיבותם):
מסורת צה"ל ומורשת הלחימה שלו. מסורת זו משקפת ערכים כמו דבקות במשימה, דוגמה אישית, מקצועיות, ואחוות לוחמים.
מסורת מדינת ישראל על עקרונתיה הדמוקרטיים, חוקיה ומוסדותיה. מכאן נובעת גם זיקה בין "רוח צה"ל" למגילת העצמאות.
מסורת העם היהודי לדורותיו, הכוללת, בין השאר, ערכים כדוגמת אהבת הזולת, הכרה בכבוד הבריות, שמירה על צלם האלהים שבאדם, אהבת העם והארץ, ואמונה בקדושת החיים.
ערכי מוסר אוניברסליים המבוססים על ערך האדם וכבודו. ערכים אלו חלים על כל אדם, ללא הבדל דת, גזע ומין, מעצם היותו אדם. עם הערכים האוניברסליים נמנים גם החופש, השוויון וקדושת חיי האדם.
מבנה המסמך > עֶרכי היסוד

צבא ההגנה לישראל הוא צבאה של מדינת ישראל. צה"ל פועל בכפיפות לרשויות השלטון האזרחי הדמוקרטי, ובכפוף לחוקי המדינה. מטרת צה"ל היא להגן על קיומה של מדינת ישראל ועל עצמאותה, ולסכל מאמצי אויב לשבש את אורח החיים התקין בה. חיילי צה"ל מחוייבים להילחם, להקדיש את כל כוחותיהם, ואף לחרף את נפשם להגנת מדינת ישראל, אזרחיה ותושביה. חיילי צה"ל יפעלו עפ"י ערכי צה"ל ופקודותיו, תוך שמירה על חוקי המדינה וכבוד האדם, וכיבוד ערכיה של מדינת ישראל כמדינה יהודית ודמוקרטית.
ארבעת ערכי היסוד:
"הגנת המדינה, אזרחיה ותושביה" – משקף את מטרותיו הבסיסיות של ארגון צבאי של מדינת ישראל כמדינה דמוקרטית ויהודית.
"אהבת המולדת ונאמנות למדינה תוך שמירה על חוקי המדינה" – מוסיף נדבך רגשי, של מחויבות תושבי המדינה לארצם.
"כבוד האדם" – מטיל מגבלות מוסריות על פעילויות הצבא, ומשקף ערכים נוספים הקשורים לכבוד האדם, כגון חיי אדם, טוהר הנשק ורעות.
ממלכתיות – צה"ל הוא צבא העם, צבא ממלכתי, הנתון למרות החוק והממשלה. חיילי צה"ל יפעלו כשרק המשימה, ערכי צה"ל וביטחון המדינה ראשונים לנגד עיניהם, ויעשו זאת ביושרה, בענייניות ובייצוגיות. ערך זה לא הופיע במסמך רוח צה"ל המקורי ונוסף על ידי הרמטכ"ל אביב כוכבי בשנת 2022.
מבנה המסמך > רשימת הערכים

ב-"רוח צה"ל" 10 ערכים, הנגזרים מערכי היסוד ומאפיינים את ההתנהגות הרצויה בכל עת של כל חייל המשרת בצה"ל.
רשימת הערכים מסודרת על פי סדר האלפבית, למעט הערך שבראש הרשימה: "דבקות במשימה וחתירה לניצחון". סידור הערכים על פי האלפבית נועד להדגיש כי אין הבדל בין הערכים, וכי השאיפה לקיימם שווה לחלוטין. רק עֶקרון ה"דבקות במשימה וחתירה לניצחון" גובר על כל שאר הערכים, ואמור להיות בראש מעייניהם של חיילי צה"ל, או במילים אחרות: "ראשון בין שווים".
רשימת הערכים:
דבקות במשימה וַחתירה לניצחון. החייל יילחם ויפעל באומץ לב נוכח כל הסכנות והמכשולים שבפניו, וידבק במשימתו בנחישות ובתבונה, עד כדי חירוף הנפש.
אחריות. החייל יראה עצמו שותף פעיל בהגנה על ביטחון המדינה, אזרחיה ותושביה. החייל יפעל תוך גילוי מתמיד של מעורבות, יוזמה ושקידה, בשיקול דעת ובמסגרת סמכותו, כשהוא נכון לשאת באחריות לתוצאות פעולותיו.
אמינות. החייל יציג דברים כהווייתם, בשלמות ובדייקנות, בתכנון, בביצוע ובדיווח, ויפעל כך שרעיו ומפקדיו יוכלו לסמוך עליו בביצוע המשימות.
דוגמה אישית. החייל ינהג על פי הנדרש ממנו ויקיים את שהוא דורש מזולתו, מתוך הכרה ביכולתו ובאחריותו, בצבא ומחוצה לו, להוות דוגמה ראויה.
חיי אדם. החייל ינהג באופן מושכל ובטיחותי בכל פעולותיו, מתוך הכרה בחשיבותם העליונה של חיי אדם. בעת לחימה יסכן את עצמו ואת רעיו במידה הנדרשת לביצוע המשימה.
טוהר הנשק. החייל ישתמש בנשקו ובכוחו לביצוע המשימה בלבד, אך ורק במידה הנדרשת לכך, וישמור על צלם אנוש אף בלחימה. החייל לא ישתמש בנשקו ובכוחו כדי לפגוע בבני אדם שאינם לוחמים ובשבויים, ויעשה כל שביכולתו למנוע פגיעה בחייהם, בגופם, בכבודם וברכושם.
מקצועיות. חייל ישאף לרכוש את הידע המקצועי ואת המיומנויות הנדרשים לביצוע תפקידו, ויישמם תוך חתירה לשיפור מתמיד של ההישגים האישיים והיחידתיים.
משמעת. החייל יפעל כמיטב יכולתו לביצוע מלא ומוצלח של הנדרש ממנו על פי הפקודות ועל פי רוחן. החייל יקפיד על מתן פקודות חוקיות בלבד, ולא יציית לפקודות בלתי חוקיות בעליל.
רעות. החייל יפעל מתוך אחווה ומסירות לחבריו לשירות, וייחלץ תמיד לעזרתם כשהם זקוקים לו או תלויים בו, חרף כל סכנה וקושי, עד כדי חירוף הנפש.
שליחות. החייל יראה בשירותו הצבאי שליחות; יהיה נכון לתרום כל שביכולתו להגנת המדינה, אזרחיה ותושביה. זאת בהיותו נציג של צה"ל הפועל מתוקף ובמסגרת הסמכויות שניתנו לו על פי פקודות הצבא.
הדיון הציבורי ב-"רוח צה"ל" > הצורך במסמך ערכי

מסמך ערכי אמור להיות מוכר ומובן לכול. הוא מסייע לחינוך, לדיון ולבקרה, נותן כלים להתמודדות עם דילמות, ומשמש ציר התייחסות קובע ויציב לתהליכים המתרחשים בשלבי ההתפתחות הערכית. מסמך "רוח צה"ל" אינו מכיל ערכים חדשים, אלא ממסד ערכים ונורמות צה"ליים שראוי שיתקיימו, והוא בחזקת כלי שבאמצעותו יבואו לידי ביטוי מדויק יותר.
לפי תפיסת כותבי המסמך, חיילים ומפקדים בצה"ל, המתמודדים עם מצבים קשים ומורכבים, זקוקים לעיתים למסמך המפרט את הערכים ואת הנורמות שיכוונו את מעשיהם, ויסייעו בידם להתמודד עם קונפליקטים ערכיים, דילמות ושאלות מורכבות במיוחד.
לעומת זאת, בביקורתה על הקוד האתי, טענה ענת מטר שאין צורך אמיתי במסמך ערכי, כי מסמך כזה מנסה "למסד את מה שמחוץ לחוק" ולהפוך אותו ל"מערכת סדורה של חוקי-על ... אותם יש לנסח ולתמצת בלשון ספק-תוכנית ספק-ריקה". לטענתה, עצם הניסוח של הקוד האתי מבזה את ערכי המוסר שבו: "הערכים עצמם מנוסחים כצרור קלישאות חלולות, משום שרק כך מתאפשר יישומם באופן הרצוי".
הדיון הציבורי ב-"רוח צה"ל" > מעמדו המשפטי של "רוח צה"ל"

חוק השיפוט הצבאי מפרט את המסגרת החוקית שבה פועלים חיילי צה"ל. "רוח צה"ל", לעומת זאת, איננו מסמך משפטי מחייב, אלא מסמך עמדה ערכי-חינוכי, שכפי שהוגדר במבוא שלו, נועד לעצב את התפיסה הערכית "אשר ראוי שתעמוד ביסוד הפעולות של חיילי צה"ל". עם זאת, המסמך עשוי לשמש כלי לפרשנות בבית דין צבאי; למשל, בפסק הדין שניתן ב-27 במאי 2003 לגבי עבירות ביזה והתנהגות שאינה הולמת, נכתב בבית הדין הצבאי לערעורים פסק דין שנעזר במסמך "רוח צה"ל" כדי לקבוע עמדה משפטית:
המסמך הידוע כ"רוח צה"ל" – המהווה על פי לשונו את תעודת הזהות הערכית של צה"ל, אשר ראוי שתעמוד ביסוד הפעולות של כל חייל וחיילת במסגרת צה"ל, קובע את הרף הערכי המצופה – רף של מצוינות – הנדרש מחייל צה"ל. מסמך זה איננו בעל תוקף משפטי, ועל כן מבחינה משפטית, 'העובר' על הוראותיו איננו עבריין. לעומתו, חוק השיפוט הצבאי קובע את הרף המינימאלי הנדרש מחיילי צה"ל, אשר סטייה ממנו עולה כדי התנהגות עבריינית פלילית. המשיב הודה בכך שהפר את החוק, בעוברו עבירה של ביזה לפי סעיף 74 לחוק השיפוט הצבאי, ועל כך – ורק על העבירות שעבר על פי החוק - הורשע בדין ונגזר דינו.
הדיון הציבורי ב-"רוח צה"ל" > סטיות מהקוד האתי

עוד בטרם נכתב המסמך "רוח צה"ל" נהגו בצה"ל לפי ערכי הדבקות במשימה, טוהר הנשק וערכים רבים נוספים. עם זאת, כבר במלחמת העצמאות נרשמו מקרים של סטייה מהקוד האתי, ובספר "שיח לוחמים" שיצא לאחר מלחמת ששת הימים הובאו עדויות למקרים שבהם מוסר הלחימה היה מוטל בספק.
הקוד האתי התקבל רשמית ב-1994, לאחר האינתיפאדה הראשונה, שבה התמודדו חיילי צה"ל עם מציאות מורכבת של לחימה בגופי טרור תוך חיכוך מתמיד עם אוכלוסייה אזרחית, ורבים טענו אז שמעשי צה"ל בשטח אינם תואמים את הקוד האתי. טענות אלה גברו במהלך האינתיפאדה השנייה ולאחריה.
הטענות העיקריות על התנהגות צה"ל שלא לפי הקוד האתי:
התנהגות חיילי צה"ל במחסומים בשטחי יהודה ושומרון. ארגונים כמו "בצלם" ו"מחסום Watch" דיווחו פעמים רבות על מקרי התעללות והשפלה שאינם עומדים בהוראות הקוד באשר לשמירה על כבוד האדם.
נטען כי בעבר היה נהוג נוהל וידוא הריגה, וכי עדיין ישנם הנוהגים לפיו. נטען כי הנוהל אינו תואם את טוהר הנשק, משום שהוא מופעל כנגד לוחם פצוע וחסר אונים, שהריגתו אינה נחוצה. מנגד נטען שיש לוודא הריגת מחבלים מפני שגם אחרי פציעתם הם עדיין בחזקת סכנה לכוחות.
נוהל סיכול ממוקד אינו ממוקד כל צורכו. הנוהל אינו דן רק ב-"פצצות מתקתקות" אלא גם כאמצעי ענישה למי שביצע פיגועים בעבר. במקרה שזכה לפרסום רב הופעל הנוהל כנגד סלאח שחאדה, ממנהיגי הזרוע הצבאית של החמאס ברצועת עזה, ועמו נהרגו 15 אזרחים חפּים מפשע. נוהל זה סותר לכאורה את הקוד האתי באשר לטוהר הנשק ולשמירה על חיי אדם, מכיוון שבמהלך סיכול ממוקד נפגעו רבים בקרב האוכלוסייה האזרחית. פרופסור אסא כשר והאלוף עמוס ידלין חיברו מסמך שבו הצדיקו את הסיכול הממוקד וטענו שהוא עומד בקוד האתי של צה"ל ובחוק הבין־לאומי.
יש הרואים באירועים שהביאו למותו של שוטר מג"ב מדחת יוסף בשנת 2000 בקבר יוסף בשכם חריגה מערכי הרעות והדבקות במשימה.
במלחמת לבנון השנייה נרשמו מקרים רבים שבהם חיילי צה"ל חירפו נפשם למען ערכי רוח צה"ל, אך בד בבד הועלו טענות כנגד מפקדי הצבא על מתן פקודות סותרות, על מחסור באימונים ובציוד לחימה ראוי ועל פיקוד מרחוק על הלחימה באמצעות עזרים טכנולוגיים. יש הרואים בפעולות אלה הפרה של ערכי הדוגמה האישית, הדבקות במשימה, הרעות והשמירה על חיי האדם.
רבים ראו בפרשת אלאור אזריה פגיעה ברוח צה"ל. בין היתר, פרופ' כשר טען בעקבות מתן פסק הדין בערעורו של אזריה שהעונש שנגזר על אזריה נמוך מדי, ומשקף "פגיעה בקוד האתי ובערכים של חיי אדם וטוהר הנשק". הרמטכ"ל גדי איזנקוט, בתיאום עם שר הביטחון משה יעלון, פרסם הודעת גינוי לאירוע הירי עוד ביום שבו התרחש (על בסיס התחקיר המבצעי הראשוני שנערך), הורה למצות את החקירה וציין: "זה לא צה"ל, אלו לא ערכי צה"ל וזו לא תרבות צה"ל".
הקוד האתי ללוחמה בטרור

עקב הבעיות שעלו בנוגע להתאמת הקוד למציאות של לוחמה בטרור, הקים צה"ל בשנת 2004 פורום של קצינים ואנשי מקצוע, בהשתתפותו של הפרופ' כשר, שניסח את "הקוד האתי ללוחמה בטרור". קוד זה ענה על חלק מהבעיות הנובעות מהתאמת הקוד האתי למציאות של לחימה בעצימות נמוכה נגד גורמי טרור, בתוך אוכלוסייה אזרחית. הקוד לא אומץ על ידי צה"ל.
11 ערכי הקוד נלמדים כתוספת לערכי "רוח צה"ל":
פעולה צבאית תתבצע אך ורק נגד מטרות צבאיות;
השימוש בכח חייב להיות מידתי (פרופורציונלי);
החיילים יוכלו להשתמש רק בכלי הנשק הצה"ליים;
אסור לתקוף את מי שנכנע;
רק מי שהוכשר לכך יורשה לחקור אסירים;
על החיילים להתנהג בכבוד ובהתחשבות כלפי האוכלוסייה וכלפי העצורים;
חיילים חייבים לתת שירותים רפואיים מתאימים, כאשר התנאים מאפשרים זאת, לעצמם ולאויב כאחד;
ביזה אינה חוקית לחלוטין;
על החיילים לכבד את האתרים ואת החפצים הדתיים והתרבותיים;
על החיילים להגן על כוחות העזרה הבין־לאומיים, ועל רכושם ורכביהם;
על החיילים לדווח על כל הפרה של קוד זה.
ראו גם

פקודה בלתי חוקית בעליל
השילוב הראוי
שוויון הזדמנויות
חוק למניעת הטרדה מינית
לקריאה נוספת

אסא כשר, אתיקה צבאית, תל אביב: האוניברסיטה המשודרת, משרד הביטחון – ההוצאה לאור (1996)
ישי בר, נורמות ואתיקה במשפט הצבאי: ערכי רוח צה"ל, פיקוד ומנהיגות: מבחר פסקי דין, תל אביב: בית הדין הצבאי לערעורים (2007)
עדו רכניץ ואלעזר גולדשטיין, אתיקה צבאית יהודית: מבט יהודי על רוח צה"ל, תל אביב: הוצאת משכל ידיעות ספרים (2013)
מנחם פינקלשטיין, הטור השביעי וטוהר הנשק: נתן אלתרמן על ביטחון, מוסר ומשפט, בני-ברק: הקיבוץ המאוחד (2011)
הערות שוליים

↑  ד"ר אבשלום אדם, "רוח צה״ל - איך נעשתה ההטמעה?"
↑  עמוס הראל, "האהבה והנאמנות למולדת" ייכנסו לקוד האתי החדש של צה"ל, באתר הארץ, 16 בספטמבר 2001
אבירמה גולן, אהבת מולדת בפקודה, באתר הארץ, 24 בספטמבר 2001
1 2  יואב זיתון, לקראת הבחירות: כוכבי הוסיף לרוח צה"ל את ערך הממלכתיות, באתר ynet, 12 ביולי 2022
↑   ערך היסוד ממלכתיות יתווסף ל'רוח צה"ל', באתר צה"ל, 12 ביולי 2022.
↑  מאיר אלרן ואסא כשר, ממלכתיות נוסח צה"ל, המכון למחקרי ביטחון לאומי, מבט על #1625, 12 ביולי 2022
↑  "הערך דבקות במשימה וחתירה לניצחון נמצא בראש הרשימה. ערך זה נתפס כראשון בין שווים על מנת להבליט את אופיו של צה"ל כגוף לוחם." - מתוך אתר האינטרנט של חיל החינוך והנוער.
↑  ענת מטר, ‏מה מאפשר את אסא כשר, מטעם 6, יוני 2006, עמ' 121–142
↑  כך, לדוגמה, הואשם בשנת 2004 מפקד פלוגה בחטיבת גבעתי שביצע וידוא הריגה בילדה איאן אל המס, והועמד בשל כך למשפט צבאי. לאחר כשנתיים זוכה הקצין, לאחר שהתברר כי פקודיו טפלו עליו את המעשה: סרן ר' יצא זכאי, באתר nrg‏, 15 בנובמבר 2005.
↑  ראו סיכול ממוקד#הוויכוח סביב השימוש בסיכול ממוקד
↑ את טיעוני צה"ל בזכות הסיכולים הממוקדים ניתן לקרוא במאמרים הבאים:
יובל יועז, לא צריך להתבייש: זאת "הריגה ממוקדת" והיא חוקית, באתר הארץ, 8 במרץ 2005
אורי דרומי, הפתרון שמצא צה"ל לבעיה היה לקבוע כי בעצם היא איננה בעיה, באתר הארץ, 6 באפריל 2005
↑  ראו מדחת יוסף#בעקבות מותו
↑  הרמטכ"ל: "לוחמי צה"ל הוכיחו במלחמת לבנון השנייה ומוכיחים בכל יום את עוז רוחם", מתוך אתר דובר צה"ל, 2/2/2007(הקישור אינו פעיל, 11.11.2019)
↑  פרופ' אסא כשר: העונש של אזריה קל מדי, זה מסר גרוע, באתר "כאן", 31 ביולי 2017
↑  נועם אמיר, ‏הרמטכ"ל גינה את הירי במחבל: "אלו לא ערכי צה"ל", באתר מעריב אונליין, 24 במרץ 2016
↑  חנן גרינברג, צה"ל מציג: הקוד האתי החדש ללחימה בטרור, באתר ynet, 9 בפברואר 2004
↑  עמוס הראל, ראש אמ"ן לרמטכ"ל: על צה"ל לאמץ קוד אתי חדש ללחימה בטרור, באתר הארץ, 30 בספטמבר 2009
המקורות במסמך המקורי
הערכים מהמסמך המקורי
הרמטכ"ל בני גנץ ומפקדים בכירים במהלך מבצע עמוד ענן.
יחסי ברבדוס – הממלכה המאוחדת

| יחסי ברבדוס – הממלכה המאוחדת |
| --- | --- |
ברבדוס: הממלכה המאוחדת


ברבדוס: הממלכה המאוחדת
שטח (בקילומטר רבוע)
430: 243,610
אוכלוסייה
282,559: 69,381,250
תמ"ג (במיליוני דולרים)
6,394: 3,340,032
תמ"ג לנפש (בדולרים)
22,627: 48,140
משטר
דמוקרטיה פרלמנטרית ומונרכיה חוקתית: מונרכיה חוקתית

יחסי ברבדוס–הממלכה המאוחדת הם היחסים בין ברבדוס לבין הממלכה המאוחדת של בריטניה הגדולה וצפון אירלנד (בריטניה). הקשרים ההיסטוריים בין שתי המדינות ארוכים ומורכבים, כולל התיישבות, פוסט-קולוניאליזם ויחסים דו-צדדיים מודרניים. שתי המדינות קשורות ביניהן דרך היסטוריה משותפת המשתרעת על פני 339 שנים (1627–1966). מאז עצמאותה של ברבדוס, המדינות ממשיכות לחלוק קשרים דרך חבר העמים הבריטי, והן אף חלק מממלכות חבר העמים הבריטי ברחבי העולם המקיימות שיתוף פעולה הדוק באמצעות אוניה פרסונלית של אותו ראש מדינה, המלכה אליזבת השנייה כמונרך.
ברבדוס הייתה אחת היישובים האנגלים העתיקים ביותר באיי הודו המערבית, והייתה שנייה רק לסנט קיטס אם כי בניגוד לסנט קיטס ברבדוס מעולם לא החליפה ידיים. היישוב האנגלי הראשון קרוב להולטאון בברבדוס הוקם 74 שנים לפני שפעולות האיחוד יצרו את ממלכת בריטניה הגדולה. בשנת 2016 בירך ראש ממשלת בריטניה את ברבדוס לרגל 50 שנה לעצמאות, והביע רצון להמשך "שותפות מתמשכת" צמודה בין המדינות.
הנציבות העליונה הבריטית בברידג'טאון הוקמה בשנת 1966. במקביל, נציבות עליונה של ברבדוס ממוקמת בלונדון.
היסטוריה

היחסים ההיסטוריים בין ברבדוס לבריטניה מקורם במאה ה-17. בהפלגה מברזיל תבע קפטן ג'ון פאוול את ברבדוס על שם אנגליה בשנת 1625. עם שובו לאנגליה הורה מעסיקו סר ויליאם קורטן לג'ון פאוול לחזור לברבדוס עם מתיישבים. ספינתו של ג'ון פאוול חזרה לאנגליה לאחר שלא איתרה את האי בהצלחה. הפלגה שנייה שהובלה אז על ידי קפטן (האח) הנרי פאוול בשנת 1627 הצליחה. קבוצה של 80 מתיישבים אנגלים (יחד עם 12 עבדים אפריקאים שנתפסו מהספרדים בים), הקימה את ההתיישבות האירופית הקבועה הראשונה באי ברבדוס ב-17 בפברואר 1627 בעיירה הולטאון של ימינו, סנט ג'יימס. ברבדוס הפכה ל"מושבה קניינית" של קורטן, עד שנחשפה תביעה על האי על ידי ג'יימס היי, הרוזן הראשון מקרלייל שהוכיח כי מלך צ'ארלס הראשון של אנגליה העניק לו בפועל תואר למושבה.
מההתיישבות האירופית הראשונה בסנט ג'יימס טאון (ששמה שונה מאז), ועד לעצמאות ברבדוס בשנת 1966, האי נותר האי הקריבי היחיד שמעולם לא החליף ידיים בקרב מדינות אירופה בעקבות ההתיישבות.
עם התפתחותה המוקדמת של חקלאות קנה סוכר, ברבדוס הפכה לאחת העשירות במושבות אנגליה בעולם. מיקומה המזרחי הרחוק של ברבדוס הפך את המושבה למרכז מסחרי מרכזי לסחר טרנס-אטלנטי במיוחד עם העיר הבריטית בריסטול. בראשית שנות ה-20 של המאה ה-20 שימשה ברבדוס גם כאחת מנקודות החיבור העיקריות בקו האדום של האימפריה הבריטית.
היום

אף על פי שלברבדוס היו קשרים חזקים עם בריטניה מאז ההתיישבות האירופית הראשונה, בריטניה קשורה יותר ויותר לאיחוד האירופי לסחר. זה הביא את ברבדוס ומדינות אחרות לשעבר של מדינות איי הודו המערבית הבריטיים לחפש שווקים חדשים להרחבת סחר ביבשת אמריקה. ככאלה יחסי המסחר, הפיננסים והתרבות עם הגושים הנפרדים הללו הפכו לדומיננטיים יותר ויותר.
ממשלת בריטניה איחדה כמה מהנציבויות העליונות שלה עם מספר גדול של משרדי מזרח הקריביים שהעבירו תפקידים למשרד בברידג'טאון.
כממלכות חבר העמים, שתי המדינות חולקות מלוכה, המלכה אליזבת השנייה, ושתיהן חברות מלאות באו"ם, בחבר העמים, באגודה הפרלמנטרית של חבר העמים ובאסיפה הפרלמנטרית המשותפת של האיחוד האירופי, האיים הקריביים והפסיפיקיים. ברבדוס הודיעה שהיא תהפוך לרפובליקה עד נובמבר 2021, כדי להשאיר את 'העבר הקולוניאלי מאחור'. המבקרים טוענים שהמהלך התרחש בין השאר משום שסין הפעילה לחץ על ברבדוס.
הבנק המרכזי של ברבדוס הוא אחד מכמה גופים כספיים שמדפיסים את שטרותיו באמצעות דה לה רו האנגלי.
בשנת 2011 הנציב העליון הבריטי לברידג'טאון אמר כי: "היחסים עם בריטניה וברבדוס הם חזקים וחיוביים ביותר והקשרים נותרים הדוקים. זו מערכת יחסים טובה וחמה וברבדוס נותרה היעד הנבחר לבריטניה."
בשנת 2012 שר המדינה בבריטניה לאיים הקריביים העצמאיים במשרד החוץ וחבר העמים, הנרי בלינגהאם, אמר: "ברבדוס היא האי שאיתו יש לבריטניה את היחסים החזקים והטבעיים ביותר; יש רמה מסוימת של אמון ושיתוף פעולה בין שתי מדינות."
יחסי סחר

בשנת 2008 היצוא הבריטי לברבדוס עמד על 38.0 מיליון ליש"ט. זה הציב את ברבדוס כשוק הייצוא הרביעי בגודלו באזור.
לאחר שנים של משא ומתן תאגיד השידור הבריטי נכנס מחדש לשוק הרדיו הברבדיאני על ידי השקת תחנת ממסר FM בנובמבר 2009.
יחסים דיפלומטיים

בשנת 2011, שר החוץ הבריטי, ג'רמי בראון, ביקר בברבדוס כדי להיפגש עם שרי ממשלה שונים וכן לקדם עסקים בבריטניה מתחום התיירות השוכן בברבדוס. לאחר הפגישה מר בראון הצהיר כי ממשלת בריטניה מבינה את חששות ממשלת ברבדוס בנוגע לחובת הנוסעים האוויריים (APD) ואת השפעתה האפשרית על התיירות עם ברבדוס; בראון המשיך ואמר כי תוצאות העניין יפורסמו בתקציב השנתי לבריטניה ב-23 במרץ.
יחסים דיפלומטיים > שיתוף פעולה צבאי

באופן היסטורי, הממלכה המאוחדת שמרה על נוכחות צבאית חזקה באי ברבדוס. הכוחות האימפריאליים הראשונים שנחתו בברבדוס היו כוחותיו של סר ג'ורג' איישוק בשנת 1651. מאז הוקמה מיליציה ומספר מגדלי שמירה (כמו תחנת האותות של גבעת היל) הוצבו אסטרטגית לאורך נקודות השיא של האי כדי לאתר ולהעביר במהירות כל מעשי תוקפנות או ניסיונות פלישה לעבר המושבה. לאחר מכן בשנת 1780, פיקוד קבוע יותר של חיילים קיסריים הוצב בברבדוס עד 1906. חיילים אלו הוצבו בחלקים הדרומיים של האי בסוואנה גאריסון סנט אן בסנט מייקל, אזור שהיווה את אחד הגריזונים העתיקים שהוקמו בכל חצי הכדור המערבי. במהלך מלחמות העולם הראשונה והשנייה לחמו אנשי שירות ברבדיים רבים במאמץ המלחמתי הבריטי. נקודה מהוגה ארוכה של חברי שתי הממשלות הייתה התכתבויות ששלחו ברבדוס למשרד המושבות בלונדון. במברק מיום 6 באוגוסט 1914 כתבו פקידים ברבדיים: "המשך, אנגליה. ברבדוס מאחוריך. "בנוגע למלחמה בגרמניה. ב-3 בספטמבר 1939 (היום בו הכריזו בריטניה וצרפת מלחמה על גרמניה הנאצית), המברק הראשון שהגיע לווייטהול הגיע מברבדוס והכיל בפשטות: "ברבדוס איתך."
ברבדוס ובריטניה ממשיכים בהיסטוריה הארוכה של שיתוף פעולה בענייני ביטחון. כיום תפקיד זה התפתח לעבר התמודדות עם: סמים, פשע והלבנת הון. כוח ההגנה של ברבדוס והנחתים המלכותיים עדיין מקיימים ברית בין היחידות הצבאיות שלהם. ממשלת בריטניה מבססת את צוות הייעוץ וההכשרה הצבאי הבריטי (BMATT) במדינות ברבדוס ואנטיגואה וברבודה.
הגירה > לברבדוס

בשנים האחרונות מספר גדל והולך של אזרחים בריטים עברו להתגורר בברבדוס. סקר שנערך על ידי תאגיד השידור הבריטי (BBC) מצא כי ישנם כ-27,000 בני אדם המזוהים כאזרחים בריטים המתגוררים בברבדוס. הדירוג הציב את ברבדוס כשלישית ביבשת אמריקה מבחינת תושבי בריטניה (מאחורי ארצות הברית וקנדה). סקרים אחרים הראו כי אזרחים בריטים מהווים 75–85 אחוזים משוק הבית השני של ברבדוס.
הגירה > לבריטניה

מפקד האוכלוסין בבריטניה בשנת 2001 הראה כי מעל 21,000 אנשים ילידי ברבדוס המתגוררים בבריטניה (הפזורה הגדולה ביותר שנולדה בברבדוס על פני כדור הארץ). הם מהווים את הקבוצה האפרו-קריבית השנייה בגודלה בבריטניה.
מורן מרציאנו

| --- | --- |

 לידה:  18 ביולי 1978 (בן 46) ראשון לציון, ישראל 
 מדינה:  ישראל ישראל
 מספר צאצאים:  2 
 
מורן מרציאנו (נולד ב-18 ביולי 1978) הוא מלהק ואיש טלוויזיה ישראלי.
ביוגרפיה

נולד וגדל בראשון לציון, הבכור מבין שלושה ילדים. הוריו הם מייסדי ומנהלי רשת הצעצועים הקמעונאית "צעצועי מורן", שמייבאת צעצועים לישראל. סיים את הגימנסיה הריאלית בראשון לציון בהצטיינות, במגמות ביולוגיה וכימיה (1996).
לעיסוקו כמלהק הגיע במקרה, אחרי שפנה לסוכנות שחקנים והציע להם כדוגמן חבר שלו, וכך החל לעבוד כמלהק דוגמניות סוכנות.
בשנת 2000 הקים עם רמי פרשוב את סוכנות הדוגמנות "ארטפורם", איתה ייצג וניהל מספר קטן של דוגמניות מובילות כמו עמית מכטינגר, בר רפאלי, קים איגלינסקי, נינה ברוש (ויק), יעל גולדמן, שרון גניש, מלי לוי, מורן גרוס, מור קציר וחן יאני. פרשוב היה אחראי על הייצוג בחו"ל ומרציאנו על הייצוג בישראל.
ב-2005 ליהק את המנחים לעונה השנייה של התוכנית "אקזיט". זו הייתה עבודת הליהוק הראשונה שלו. ליהק את תוכניות הריאליטי "הישרדות", "הדוגמניות" ו"המירוץ למיליון". הוא היה מעורב בבניית תוכנה שתעשה פילוח של המתמודדים ל"הישרדות" על ידי שאלות ובחינות פסיכוטכניות. הוא סייפר בריאיון לחן שליטא מ"גלובס" על צורת ליהוק הריאליטי:
”הדוגמניות הייתה הפעם הראשונה שבה חברת הפקות שכרה מלהק לתוכנית ריאליטי"... בהמשך שכרתי סקאוטרים שעבדו בשבילי, אבל בהתחלה הייתי עושה את זה בעצמי. המצאתי עולם של ליהוק ריאליטי, בתקופה שאף אחד לא ידע איך זה עובד. אחרי 'הישרדות', שגם אותה ליהקתי, כולם כבר הבינו שצריך לשנות דפוסי חשיבה כדי למצוא ליהוק מנצח לריאליטי".”
ליהק גם שחקנים עבור העונה השנייה של התוכנית "האלופה", פרסומות לביגוד והלבשה תחתונה ופרסומות שונות.
מרציאנו למד משחק מול מצלמה אצל ליאת ביין ומרצה לשחקנים במסגרות שונות כמו גם בפקולטות ומכללות לתקשורת. כשחקן הופיע כשחקן אורחבסדרות "עבודה ערבית", "חצויה", "גאליס", 30 ש"ח לשעה ו"בובות" ובסרט "מכתוב". בסדרה "עספור" שיחק בעונות הראשונה והשנייה את העבריין ליאור ניסימיאן.
החברה שלו כוללת שלוש מחלקות ליהוק: ריאליטי, דרמה ופרסומות.
הוא מייעץ באופן שוטף לגופי שידור, משרדי פרסום, חברות הפקה וכולי בנושאי תוכן וליהוק. מרצה בפני חברות וגופים פרטיים על ליהוק ועולם הטלוויזיה.
לאחר חמש שנים לנפילתו של גלעד שליט בשבי יזם פרויקט להעלאת מודעות בצורך בהסכם לשחרורו, בו השתתפו כרמי גילון, עמי אילון, גילה אלמגור, משה איבגי, רון קופמן ואייל ברקוביץ'.
במהלך השנים היה הבאסיסט של להקת "אידיאה" שהופיעה במועדונים הלוגוס ובארבי. כתב והלחין את שירי הלהקה. היה גם היוצר, הבאסיסט והסולן של להקת "אוקטובר שם זמני", איתה הופיע בערוץ המוזיקה ובמועדון בארבי. ניגן באס בהופעה באכזיב עם מיכה שטרית. wake up, השיר שכתב והלחין, הוא שיר הנושא מתוך "פצועים בראש". נכון ל-2017 מרציאנו עדיין עוסק במוזיקה, כותב, מלחין ומופיע עם חומרים מקוריים שלו ולעיתים גם משתף פעולה עם אמנים אחרים.
בינואר 2014 בחר בו "גלובס" לאחד ממאה האנשים המשפיעים בתקשורת הישראלית.
מרציאנו נישא בשנת 2010 לענבל, עורכת תוכן ומורה ליוגה. יש להם שתי בנות והם מתגוררים בתל אביב.
טלוויזיה

| 2024 | מה הבעיה (עונות 2+1) | ירדן אריש, יהונתן שטיווי, דנה בן סימון, עדי רכבי, נטע אורבך, מירב פלדמן |  | Zoom-yes | ליאור ירון, ירון ארזי | עומר גולדמן, ירון ארזי | יולי אוגוסט הפקות |
| 2024 | אף אחד לא עוזב את פאלו אלטו | מגי אזרזר, גברי בנאי, גולן אזולאי |  | קשת | יניב איצקוביץ | אורן שקדי | ארצה הפקות |
| 2024 | באש ובמים | חנן סביון, גיא עמיר, אפרת בוימבלד, יעל שטולמן |  | נטפליקס | חנן סביון, גיא עמיר | חנן סביון, גיא עמיר | פירמה, אדר שפרן |